Beauteit

Beauteit uns gwen, uns landspect, beauteit uns pineg, os un spectacle, beauteit uns demonstration, uns atmen, beauteit iom khisses, beauteit uns conduct, etc. Quod tar est tod "plus" tribuen ad tem-ye divers jects quando biht kwiten ka "bell" ? Quo est bell biht prihn, lauden, admiren; quo est biaur biht blamen, niwirten, rejecen. Beauteit (ex franceois beauté), kam sellt, skeipt un wirt ed biht ijapt ad conducts, ad sesweidsa, betschi ad weidsa om vehse we se orne; maght yaschi bihe priht id beauteit unios nogwios corpsios, etc. Biht ithan constatet od beauteit maght habe uno moral maynen ("bell" ed "sellt" sont tun quasi synonyms) au un esthetic maynen (mustathna sieno moral wirt, au in cada fall sieno nude) ed, in tod fall, beauteit concernt tem art (tod ios vester au ios tesedin) quem Nature (beauteit uns landspect). Etileikwt definihes id buhsa tos sonterwirt quod est kyusen beauteit. Api, kwehct impossible definihes beauteit kamsei leitiet de un realitat. Bihtghi enderkwit realitatskehnsen ud wirtkehnsen : cid ghehdt bihe verifiet med facts menxu tod khact bihe. Magho sayge od est ver od id sol ne eurehpt ye midnoct upper id Nordpole (to ghehdt biheverifiet); magho sayge od ia Gioconda est bell (bet ho neid wassila kay verifie id). Yed, de facto, in id ment es ielg em nos, vertat intervent quan udwekwnmos id beauteit au id biieure os un ject, sellt au khitert. Bihiet kohnsen foll (yani in rhalt) quel mehniet od Notre-Dame-de-Paris tehrbiet biheraset ed bihe tayt med un tor, sub pretexte od tod esiet beller, tem quem bihiet kohnsen foll quel ayiet sell nices vasyens ruossens weti quel sigwriet 2 + 2 = 5. Dehlgiet ghi ses possible sayge quo est beauteit in druve, aun od tod gwehmt lakin ender un verificable fact. Kay responde tei difficultat, smad oistarte ex Platons philosophia. 
 
 Phryné devant l'Aréopage, 1861 pineg ab Jean-Léon Gérôme. Legendar curtisane os Awo Hellad, Phryne buit judcet ob kafiria. Buit acquitet pos Hypereides, ays advocat, hieb stract ays rogv ed dict nogwu iam ant id assemble iom judcen ios Areyios Pagios. 
==Beauteit ye id luce os platonisme==
Platon assocyet ia tri lexis "ver", "sellt" ed "bell". Leit de wirts, bet de wirts qua habient un objective kweit. Id ver est, id sellt est, id bell est. Ne sont object om mayns, sontern os science, ne ye id maynen ios moderne experimental Science quod naudht od eysa theorias bihnt semper verifiena med experiment (in facts), sontern ye id maynen os un superior mensdeh quod dosteighiet id ses we, med lexis meis adaptet niesi Christian culture, leudhiet tiel id dyeia os Div. Sei Div est, is est vertat, sellt, idpet beauteit. Nies mayns albatta diverge de quo nos kwehct bell, yed esient meis au minter begrunden in vertat. Beauteit seuwt in nos specific khisses, uno nraveihsa, un enthusiasme - qua Platon descript baygh precis-ye, mathalan, dayir ia pondsa suwen ab id vision ios beauteit os un ses de-yel anghen se enlieubht (in Συμποσίoν au Φαιδρος). Bet, sekwent Platon, id kwahn beauteit est tun id Kwiter uns ideal superior beauteit, accessible ab id saul intelligence (in id νοητός τόπος), med alya werds, cada dyohrct beauteit esiet id reflect uns beauteit os divin buhsa. Ye sensibler, ye meis nafsani, ye materialer est id beauteit quos nos emovt scheischaung, ye minter ikhlas id est ed ye meis gwehmt id ender ia apparences edghi possible divers mayns. Ye intelligibler, ye immaterialer id est, ye ikhlaser id est ed meis object uns possible wahid gnohsa. Quetos tod paradox : art, dahnd-ye ad admire sem imitations, sem apparences pro ia senses, nos duciet dalger ud id dyeia iom ver beauteits. Ye tod regard, Plotin (III° secule), ye id origin os neoplatonisme, correct Platon, insistend-ye id fact od el Artiste est quel ghehdt ludes tiel ia druv sababs os cada manifestation os beauteit, trehve inspiration ex id kay transforme uno material ed id buwes sunder : el spiritualiset un (visual, swonwento...) material hin ale id ment al smautrer do quo est bell, do id (divin) beauteit. Εἰ δέ τις τὰς τέχνας ἀτιμάζει, ὅτι μιμούμεναι τὴν φύσιν ποιοῦσι, πρῶτον μὲν φατέον καὶ τὰς φύσεις μιμεῖσθαι ἄλλα. Ἔπειτα δεῖ εἰδέναι, ὡς οὐχ ἁπλῶς τὸ ὁρώμενον μιμοῦνται, ἀλλ᾽ ἀνατρέχουσιν ἐπὶ τοὺς λόγους, ἐξ ὧν ἡ φύσις. (Plotin, Ἐννεάδες, V,8). Existient ghi beauteitscanons qua orgwehme ex id weidos quosmed nature buit divin-ye creet. Ta canons sont mathematic, ar, sekwent un idee formulet ab Platon in Τίμαιος, Div hat kwohrt id mund ka geometer. Yant Antiquitat, architectes kam Vitruvius au pictors kam Polykleitos defineihnt sehkwtu mathematic reuls kay construge un harmonieus edifice we sculpe un equilibern mensccorpos. Bet bilhassa unte Renaissance, quod redaht gwit ad neoplatonisme, honoret-se el artiste de panges in nature quo id hat ka divin-ye ed rational-ye aurdht, yani bell - mensccorpos esend daydey ayt un chedover ios Gena. Gnohms ia peitens ab Leonardo da Vinci kay etifaynerihes ia canons im Ancians ed demonstre ia respectu geometric proportions sei anghen pincskwt we sculpskwt correct-ye uno mensccorpos ed beuwskwt aschikar ids beauteit. La scienza della pittura è talmente divina che trasporta lo spirito del pittore in una specie di spirito di Dio. iey is. Art, dalg ud bringhes nos dalger ud vertat, peit punor ale nos do id genuin surce os beauteit present in nature, ad Div. Samwaurmen-ye vidmos id angh diemen quod exist inter id bell ed id sellt, chunke sei nature est bell, est ob id buit suacreet. Id beauteit os nature est un effect ios dabronia ed ios perfection od ids creator. Also, sekwent Plotin, Τὸ δὲ ἐπέκεινα τούτου τὴν τοῦ ἀγαθοῦ λέγομεν φύσιν προβεβλημένον τὸ καλὸν πρὸ αὐτῆς ἔχουσαν. Bet, ka nature, tehrbmos awie ne tikia beauteits os Gena, minerals, vegetals, Animals ed ta ios mensccorpos, sontern id beauteit iom actions im menscen qua smos descriptil we narratil med Poesis ed, besonters, in Tragedia. Ye ia XVIIt ed XVIIIt secules, est ayn id pingen iom iser au neren wehrgs (launt ex id Bible au hellen-romano mythologia) ka baygh nobler ed beller quem id pingen iom stillgwits mathalan, obpet ir maarifi wirt.
 Photo uns tayfun uper Hong Kong. Edmund Burke, in A Philosophical Enquiry into the Origin of Our Ideas of the Sublime and Beautiful (1757), enderkweit id bell ud id sublime. Pro iom, id bell est harmonieus ed attractive, id sublime aunproportion ed terrible. Tod enderkweiten sessiet emto tsay ab Immanuel Kant in eys Kritik der Urteilskraft (1790). 
==Beauteit : un re os gust==
Tod gendeltat inter id bell, id sellt ed id ver biht rencauset ab id XIXt secule ed ye id muassir zaman : maghmos pehnde bell sem passions qua schocke Moralitat (smad mehne de les Fleurs du Mal ab Baudelaire). In druve, yant ia XVIIt ed XVIIIt secule biht id conception ios rational, quasi-objective buhsa os beauteit taraghen; sam-ye quem el mensc eiskwt tuntos paurske in se, med sien aum ed experience, ia surces os vertat - kam un Descartes au un Locke -, trehft in se, sekwent id weidos quosmed elso sensibilitat biht emot, el mensc ia sababs os quo al kwehct bell. Id bell emovt ed plaist ed est tun un re os gust, ye id sam titule quem id amat, id gohd, id delicate, id graciu, id khauris. Les sources du beau, du bon, de l'agréable, etc, sont en nous-mêmes; et en chercher les raisons, c'est chercher les causes des plaisirs de notre âme, iey Montesquieu. Is precidt : Lorsque nous trouvons du plaisir à voir une chose avec une utilité pour nous, nous disowns qu'elle est bonne; lorsque nous trouvons du plaisir à la voir sans que nous y démêlions une utilité présente, nous l'appelons belle.
Lakin, kam Voltaire, Diderot auti Hume, sammel quem is recogneiht od beauteit est un re os gust, Montesquieu maynt ex existent, hatta universal, normes os gust. Kam prabh-ye maght to bihe sigwrt ? Aundwoi est Kant qui, analysend-ye id specific khisses de beauteit, expliet ids possible universalitat. Kehnsmos ghi bell un ject (bayghend nature au art) yeji id fiker wey hams de, aun od tod est bestohmt ab un interesse quod maghiemos habe pro id existence ios-pet ject, ar esthetic kehnsen est swoleus. Kehnso tod dom bell, esdi khako tules kaupe id ed sonter id nude id ghehdt habe... Sei un plaisure est swoleus, id ne est dayir mien (organic, sexual, veneg) interesses, qua divergent sekwent ielganghens mensa, idghi est ayil universal. Gohder, kun kehnsmos un ject bell, mehnmos od quanti dehlgent id kehnse bell. Id beauteit iom artwehrgs est eti possible object os discussion, kam ghehdt bihe subject ad discussion uno moral, politic, scientific question, samt id pressuposen uns possible samstehmen in Ieus, bariem in fact, menxu ne biht discutten de ia gusta ed colors variable sekwent ia psycho-physiologic constitutions im Individus. Id universalitat ios esthetic kehnsen est albatt aun objective sul, id est subjective. Maghmos sayge od est ver od Beethoven est uno meger musician quem Weber sien samzaman, mathalan, quayque tod admiss vertat hat nia kweits os un scientific vertat. Schön ist das, was ohne Begriff allgemein gefällt iey Kant, yani aun od ghehdt bihe refert ad objective reuls os deughen ios bell, sonst art se confundiet con Technique ed un genial over khakiet bihe endekwiten ud un academic over.
 In Sud Africa (her prokwem Hartbeespoort) i Ndebeles oiswehde pinges ir woikias samt vasyalga colors ed geometric motifs (maghses ois id sanat kwehrnt med perles). (c) Walter Knirr, SA Toerisme).
==Beauteit, un re om gustnormes==
Khakmos ghi se contente med id mer dayi od beauteit esiet tik un re os mayn, sub pretexte od esiet un re os personal gust, ed to bi un simple sabab : beauteit endut uno major social, cultural ahammiyat. Kam kaut Kant, sekwos Rousseau, id bell skeipt un interesse tik eni societat : Für sich allein würde ein verlassener Mensch auf einer wüsten Insel weder seine Hütte, noch sich selbst ausputzen, oder Blumen aufsuchen, noch weniger sie pflanzen, um sich damit auszuschmücken; sondern nur in Gesellschaft kommt es ihm ein, nicht bloß Mensch, sondern auch nach seiner Art ein feiner Mensch zu sein (der Anfang der Civilisirung) (Kritik der Urteilskraft, §41). Quel sayct gust, tel sayct social "gustnormes". It ghehde bihe kaut bi alyanghen "gustrhalts". Beauteit ghi est re "om leikreuls" ios gwit in societat, kay bahe kam Wittgenstein; est yinjier difficil fiker seswo exter social gwit kay sayge quo esiet bell in absolut we definihes gustnormes de beauteit qua esient universal. Gustnormes varyent sekwent ia zamans eni oin sam culture. Un sociologo kam Bourdieu (in sien fameus wehrg La Distinction) sigwrt od ia gustnormes sont normes os social discrimination : sayg mi quo pehnds bell ed tib saycsiem qualg social classe bayghs, weti : sayg mi quo pehnds bell ed tib saycsiem an es nossu. Sei est sem vertatsmathmoun in quo sayct Bourdieu, eys sociologic proschgumto ne permit bayane id interesse quo maghmos manifeste dia gospoti cultures ni id tienxia kweit - esdi tod universalitat remant subjective - ios kehnsen de id beauteit multen chefdovers, mirathen os Menscgenos. Maghmos dahe ka saul exempel nies interesse dia primitive (Amerindian au African) arts. Eti, wakto dehnt ed ia mode phenomens qua hamrahnt bayad id jakhdo dia solg beauteito dayir architecture, music, vesters, eti os ner au ster type, ne stambhe ad beauteits(types) nadure trans ia zamans. Kam sayct Baudelaire, beauteit est double : Le beau est fait d'un élément éternel, invariable, dont la quantité est est excessivement difficile à déterminer, et d'un élément relative, circonstanciel, qui sera, si l'on veut, tour à tour ensemble, l'époque, la mode, la morale, la passion. Sans ce second élément, qui est comme l'enveloppe amusante, titillante, apéritive du divin gâteau, le premier élément serait indigeste, inappréciable, non adapté et non approprié à la nature humaine (in Le Peintre de la vie moderne.)